

VLADA REPUBLIKE HRVATSKE

Zagreb, 27. veljače 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo državne imovine  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o uvođenju obveze organiziranja i pohađanja treninga za predstavnike Republike Hrvatske u nadzornim i revizijskim odborima |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16 i 116/18), a u vezi s aktivnosti 1.3.1.1. Nacionalnog programa reformi za 2019. godinu, Vlada Republike Hrvatske je na sjednici održanoj \_\_\_\_\_\_\_\_\_\_\_ 2020. godine donijela

**ODLUKU**

**o uvođenju obveze organiziranja i pohađanja treninga za predstavnike**

**Republike Hrvatske u nadzornim i revizijskim odborima**

**I.**

Ovom Odlukom utvrđuje se obveza organiziranja treninga predstavnika Republike Hrvatske u nadzornim i revizijskim odborima u pravnim osobama od posebnog interesa za Republiku Hrvatsku, kao i u svim drugim pravnim osobama kojima sukladno Zakonu o upravljanju državnom imovinom („Narodne novine“, broj 52/18) upravljaju Ministarstvo državne imovine i Centar za restrukturiranje i prodaju (u daljnjem tekstu: pravne osobe).

**II.**

Predstavnici Republike Hrvatske u nadzornim i revizijskim odborima u pravnim osobama, obvezni su jednom godišnje pohađati trening koji će organizirati Ministarstvo državne imovine.

**III.**

Zadužuje se Ministarstvo državne imovine da jedanput godišnje, a po potrebi i češće, organizira trening za predstavnike Republike Hrvatske u nadzornim i revizijskim odborima u pravnim osobama, o čemu će iste pravodobno obavijestiti.

**IV.**

Zadužuju se Ministarstvo državne imovine i Centar za restrukturiranje i prodaju da o donošenju ove Odluke izvijeste pravne osobe na čije se članove nadzornih odbora i revizijskih odbora odnosi ova Odluka.

**V.**

Ova Odluka stupa na snagu osmoga dana od dana objave u Narodnim novinama.

Klasa:

Urbroj:

Zagreb,

**PREDSJEDNIK**

**mr. sc. Andrej Plenković**

**OBRAZLOŽENJE**

Nacionalnim programom reformi za 2019. godinu, koji je Vlada Republike Hrvatske usvojila na sjednici 18. travnja 2019. godine, propisana je aktivnost 1.3.1.1.: „*Obveze pohađanja treninga za predstavnike Republike Hrvatske u nadzornim i revizijskim odborima u pravnim osobama u većinskom državnom vlasništvu*“, u sklopu reformske mjere 1.3. „Poboljšanje upravljanja i raspolaganja upravljanja državnom imovinom“, 1.3.1. „Aktivacija i bolje upravljanje državnom imovinom“, cilj: „*Ojačati nadzor nad poslovanjem u pravnim osobama u većinskom državnom vlasništvu kroz poboljšanje kompetencija nadzornih i revizijskih odbora*“.

Odlukom se utvrđuje obveza organiziranja i pohađanja treninga predstavnika Republike Hrvatske u nadzornim i revizijskim odborima u pravnim osobama od posebnog interesa za Republiku Hrvatsku, kao i u svim drugim pravnim osobama kojima sukladno Zakonu o upravljanju državnom imovinom („Narodne novine“, broj 52/18) upravljaju Ministarstvo državne imovine i Centar za restrukturiranje i prodaju (dalje: pravne osobe).

Program treninga razvijen je u sklopu projekta „*Jačanje stručnosti nadzornih i revizijskih odbora u trgovačkim društvima u državnom vlasništvu*“ *(Enhancing Competences of Supervisory Boards and Audit Committees in SOEs)* koji je financiran sredstvima Programa potpore strukturnim reformama, koji vodi Služba za potporu strukturnim reformama  (SRSS) Europske komisije, a korisnik projekta su Ministarstvo državne imovine i Centar za restrukturiranje i prodaju.

Projekt obuhvaća analizu pravnog okvira rada članova nadzornih i revizijskih odbora s preporukama za njegovo poboljšanje, kao i treninge za članove nadzornih i revizijskih odbora  s posebnim osvrtom na njihove dužnosti i odgovornost u svrhu jačanja nadzora nad poslovanjem pravnih osoba, prvenstveno trgovačkih društava u kojima je država imenovala članove nadzornih i revizijskih odbora..

Program treninga, baziran je na upoznavanju s najboljom svjetskom praksom koja je primjenjiva u okvirima djelovanja koja se odnose na predmetno područje unutar Republike Hrvatske.

Ovom Odlukom utvrđuje se obveza organiziranja i pohađanja treninga u svrhu unapređenja kompetencija predstavnika Republike Hrvatske u nadzornim i revizijskim odborima u pravnim osobama.